Man toegang tot casino ontsê oor seun in karŉ Vrou het Vrydag op die seuntjie afgekom waar hy glo alleen in ŉ motor in die onderdakparkering gesit het. Foto: Verskaf ŉ Man is lewenslank toegang tot Emperors Palace geweier nadat ŉ voorlopige ondersoek aan die lig gebring het dat hy glo sy minderjarige seun sonder toesig in ŉ motor in die parkeergebied van die casino in Kempton Park gelaat het. ŉ Vrou het Vrydag op die seuntjie afgekom waar hy glo alleen in ŉ motor in die onderdakparkering gesit het. Sy het die veiligheidspersoneel ontbied, foto’s van die motor en die seun geneem en haar tot sosiale media gewend in ŉ poging om sy ouers op te spoor. Die plasing het soos ŉ veldbrand op sosiale media versprei met mense wat hul misnoeë uitgespreek het. Klagtes is ook by Emperors Palace aanhangig gemaak. Maroela Media is in besit van ŉ gesprek wat die seun se ma en ŉ sosialemediagebruiker gehad het waarin sy beweer sy was nie bewus dat die kind alleen gelaat is nie en dat die seun glo in haar man se sorg was terwyl sy by die werk was. Die kind is veilig en ongedeerd. Kapt. Jethro Mtshali, woordvoerder van die Kempton Park-polisie, het aan Maroela Media gesê hy is nie bewus daarvan dat daar enige strafregtelike klag by die polisie aanhangig gemaak is nie. Die plasing op sosiale media is intussen verwyder om volgens die Kinderwet die seun se identiteit te beskerm. Julie van Wyk, openbare verhoudingsbestuurder van die Peermont-groep en woordvoerder van Emperors Palace, het by navraag aan Maroela Media gesê daar is Vrydag dadelik teen die betrokke party opgetree nadat die seun in die motor gevind is en die nodige stappe is gedoen. “Ons neem sulke voorvalle baie ernstig en dit is teen Emperors Palace se beleid om kinders sonder toesig in die oord te laat. Die oord het ŉ toegeruste kindersorgsentrum met professionele versorgers om ŉ verskeidenheid opwindende aktiwiteite en toesig te bied,” het sy gesê. Sy het gesê Emperors Palace duld nie sulke gedrag nie en het mense aangemoedig om dadelik veiligheidsbeamptes in kennis te stel as hulle soortgelyke voorvalle teëkom. “Ons wil graag besoekers en lojale ondersteuners verseker dat hul veiligheid, en die veiligheid van kinders, altyd van die grooste belang is,” het sy gesê.